**PRISTOJNOST: OBČINSKI SVET OBČINE ŽIROVNICA**

**PREDLAGATELJ: ŽUPAN OBČINE ŽIROVNICA**

**ODLOK O PORABI SREDSTEV PRORAČUNSKE REZERVE OBČINE ŽIROVNICA**

**UVOD**

V času od 17.7. do 25.7.2023 so Slovenijo zajela močna neurja z dolgotrajnimi nalivi, močnim vetrom, točo, poplavljanjem hudournikov in zemeljskimi plazovi, ki so povzročila škodo na stanovanjskih, javnih in gospodarskih objektih, infrastrukturi in stvareh. Dne 4.8.2023 sta bila zaradi obilnega deževja in poplav aktivirana Državni načrt zaščite in reševanja ob poplavah in Regijski načrt zaščite in reševanja ob poplavah za Gorenjsko regijo. Na isti dan je bil formiran tudi Občinski štab CZ Občine Žirovnica, ki je deloval do sobote 5.8.2023.

Na območju Občine Žirovnica je po prvih ocenah zaradi močnega neurja dne 19.7.2023 nastala škoda na infrastrukturi in stavbah v višini 8.330,00 EUR. Dne 4.8.2023 pa je občino zajelo še močnejše neurje. Posledično je, zaradi poplav Završnice na območju Most in podora plazov v smeri Zelenice in Valvazorja, nastala škoda v ocenjeni višini 3.730.000 EUR na infrastrukturi in stavbah. V avgustu je škoda nastala predvsem na delih občinskih cest, 5 stanovanjskih stavbah in gozdnih cestah. Točnejša ocena nastale škode bo znana ko bo izvedeno ocenjevanje škode na stvareh zaradi posledic neurja z dežjem, vetrom, zemeljskimi plazovi in poplavami z dne 4.8.2023.

Za kritje nepredvidenih proračunskih izdatkov, ki so posledica naravnih nesreč ima občina oblikovano proračunsko rezervo, ki deluje kot proračunski sklad, vanj pa se vsako leto izločajo določena proračunska sredstva.

Zakon o javnih financah v 49. členu nadalje tudi določa da se sredstva proračunske rezerve uporabljajo za financiranje izdatkov za odpravo posledic naravnih nesreč, kot so potres, poplava, zemeljski plaz, snežni plaz, visok sneg, močan veter, toča, žled, pozeba, suša, množični pojav nalezljive človeške, živalske ali rastlinske bolezni, druge nesreče, ki jih povzročijo naravne sile in ekološke nesreče.

O uporabi sredstev proračunske rezerve v posameznem primeru do višine, ki jo določa odlok, s katerim se sprejme občinski proračun, odloča župan na predlog za finance pristojnega organa občinske uprave in o uporabi sredstev obvešča občinski svet s pisnimi poročili.

V drugih primerih uporabe sredstev proračunske rezerve, ki presega višino, določeno z odlokom o proračunu, odloča občinski svet občine s posebnim odlokom.

Občina Žirovnica v proračunsko rezervo vsako leto izloči sredstva v višini 6.000,00 EUR (proračunska postavka: 2301 Proračunska rezerva), stanje sklada rezerve na dan 9.8.2023 je 91.678,19 EUR.

Odlok o proračunu občine Žirovnica za leto 2023 (Ur. list RS, št. 142/22 in 58/23) v 3. odstavku 9. člena določa, da župan, na predlog za finance pristojnega organa občinske uprave, odloča o porabi sredstev proračunske rezerve do višine 10.000 EUR.

Županu je bil dne 7.8.2023 s strani občinske uprave že posredovan predlog za porabo proračunske rezerve do višine določene z odlokom o proračunu, za kritje stroškov nastalih zaradi močnega neurja na območju občine Žirovnica.

Do priprave predloga odloka je bilo v breme proračunskega sklada že prevzeto 7.034,08 EUR obveznosti (čiščenje cest, geološki pregledi), ker se ukrepi za odpravo posledic naravne nesreče šele pričenjajo izvajati in s tem posledično tudi stroški, ki jih bo nosila občina, pa občinskemu svetu tudi predlagamo sprejetje odloka.

**BESEDILO ODLOKA**

Na podlagi 49. člena Zakona o javnih financah (Uradni list RS, št. 79/99 in spremembe), 9. člena Odloka o proračunu Občine Žirovnica za leto 2023 (Ur. List RS, št. 142/22 in 58/23) in 81. člena Statuta Občine Žirovnica št. 66/18-UPB2) je Občinski svet Občine Žirovnica na svoji \_\_\_\_\_\_\_\_ seji dne \_\_\_\_\_\_\_ sprejel

**Odlok o porabi sredstev proračunske rezerve Občine Žirovnica**

1. člen

Ta odlok določa višino in namen porabe sredstev proračunske rezerve Občine Žirovnica.

2. člen

Sredstva proračunske rezerve Občine Žirovnica do višine 91.678 EUR se namenijo za financiranje stroškov odprave posledic močnega neurja z dolgotrajnimi nalivi, vetrom in poplavljanjem hudournikov v juliju in avgustu 2023.

3. člen

Ta odlok začne veljati naslednji dan po objavi v Uradnem listu Republike Slovenije.

Datum:

Številka: 410-0018/2023

**Leopold Pogačar**

**ŽUPAN**

**OBRAZLOŽITEV**

S sprejetjem tega odloka se bodo porabila sredstva proračunske rezerve občine, ki deluje kot proračunski sklad. Na dan 9.8.2023 je bilo stanje proračunske rezerve 91.678,19 EUR, od tega je v pristojnosti župana določanje o porabi sredstev rezerve do višine 10.000 EUR, sredstva v višini 81.678 EUR pa se lahko porabijo na podlagi predlaganega odloka.

**OCENA FINANČNIH POSLEDIC**

Odlok predvideva porabo sredstev proračunske rezerve v višini 81.678 EUR.

**OBRAZLOŽITEV RAZLOGOV ZA SPREJEMANJE ODLOKA NA DOPISNI SEJI**

Poslovnik občinskega sveta v 23a. členu določa, da se dopisna seja lahko opravi, kadar so izpolnjeni pogoji za sklic izredne seje in gre za odločitev o enostavni zadevi o kateri je možna samo enoznačna odločitev. V 23. členu poslovnika občinskega sveta pa je določeno, da se izredna seja skliče za obravnavanje in odločanje o nujnih zadevah, kadar ni pogojev za sklic redne seje.

Glede na to, da gre za izredne razmere zaradi naravne nesreče in so sredstva za odpravo posledic neurja že skoraj počrpana, nastale pa bodo še nove obveznosti v breme proračunskega sklada, so izpolnjeni pogoji za sklic izredne seje, ki pa se bo opravila dopisno.

Na podlagi 44. člena Statuta Občine Žirovnica (Ur. list RS, št. 66/18-UPB2) Občinskemu svetu Občine Žirovnica posredujem v obravnavo predlog Odloka o porabi sredstev proračunske rezerveObčine Žirovnica s predlogom, da sprejme naslednji

**SKLEP:**

**Sprejme se Odlok o porabi sredstev proračunske rezerve Občine Žirovnica.**

Datum: 10.8.2023

Številka: 410-0018/2023

**Leopold Pogačar**

**ŽUPAN**

Pripravila:

Petra Žvan, univ.dipl.ekon.